b'\n_START_ARTICLE_\nFredrik Nilsson\n_START_SECTION_\nPelaajaura\n_START_PARAGRAPH_\nNilsson aloitti ammattilaisuransa kotikaupunkinsa joukkueessa V\xc3\xa4ster\xc3\xa5s IK:ssa kaudella 1988\xe2\x80\x9389. Kev\xc3\xa4\xc3\xa4ll\xc3\xa4 1991 San Jose Sharks varasi h\xc3\xa4net NHL:\xc3\xa4\xc3\xa4n kuudennella kierroksella. Pelattuaan kaksi kautta Lule\xc3\xa5 HF:ssa, Nilsson siirtyi San Jose Sharksiin kaudeksi 1993\xe2\x80\x9394, mutta p\xc3\xa4\xc3\xa4si pelaamaan ainoastaan farmisarja IHL:n pelej\xc3\xa4 Kansas City Bladesin riveiss\xc3\xa4. Bladesissa Nilsson pelasi kaikkiaan kolme kautta, kunnes palasi Luulajaan kausiksi 1996\xe2\x80\x9397 ja 1997\xe2\x80\x9398. Kauden 1998\xe2\x80\x9399 Nilsson pelasi SM-liigan Jokereissa. H\xc3\xa4n pelasi helsinkil\xc3\xa4isseurassa my\xc3\xb6s seuraavan kauden ensimm\xc3\xa4iset 12 ottelua, mutta siirtyi sen j\xc3\xa4lkeen Sveitsin p\xc3\xa4\xc3\xa4sarjan Kloten Flyersiin._NEWLINE_Pelattuaan yhden kauden Saksan DEL-liigan K\xc3\xb6lner Haiessa, Nilsson lopetti pelaajauransa kasvattajaseurassaan V\xc3\xa4ster\xc3\xa5s IK:ssa. H\xc3\xa4n pelasi kyseisess\xc3\xa4 seurassa viimeiset kautensa; 2003\xe2\x80\x9304 ja 2005\xe2\x80\x9306. Tuolloin V\xc3\xa4ster\xc3\xa5s pelasi Ruotsin toiseksi korkeimmalla sarjatasolla, HockeyAllsvenskanissa.'